Orava (región)

Orava (Oravský región cestovného ruchu) je jeden zo slovenských regiónov a regiónov cestovného ruchu. Územie regiónu Orava je zhruba totožné so slovenskou časťou bývalej Oravskej župy. Regionálnym, historickým a kultúrnym centrom Oravy je Dolný Kubín.

Ako región cestovného ruchu oficiálne zahŕňa:
 okres Dolný Kubín
 okres Námestovo
 okres Tvrdošín

Územie susedí na juhu s Liptovom, na juhozápade s Turcom, na západe s Horným Považím a Kysucami a na severe a východe s Poľskom.

Geografia 
Orava sa rozprestiera v severozápadnej časti Slovenska v Žilinskom kraji. Leží tu jeho najsevernejší bod: Beskydok (obec Oravská Polhora) na štátnej hranici s Poľskom (49° 37' s. z. š., 19° 28' v. z. d.). 

Územie regiónu sa vnútorne rozdeľuje na dve časti: 
 Horná Orava – z nej sa ešte vyčleňuje jej severná časť Biela Orava (región). 
 Dolná Orava

Vodstvo 
Okrem povodia potoka Sestrč pri Malatinej celé územie Oravy odvodňuje rieka Orava. Umelé vodné plochy reprezentuje Oravská priehrada a vodná nádrž Tvrdošín. Z prírodných jazier sú to Roháčske plesá. Historickou a technickou zaujímavosťou sú tajchy.

Obyvateľstvo 
Pri sčítaní obyvateľov, domov a bytov v roku 2011 žilo v troch oravských okresoch 134 889 obyvateľov. Región je historicky známy vysokou religiozitou. Celkovo tu má na slovenské pomery nadpriemerné zastúpenie Rímskokatolícka cirkev na Slovensku. Spolu sa k nej hlásilo v roku 2011 114 901 (85,18 %) Oravčanov. K druhej najväčšej cirkvi v regióne, ECAV, sa hlásilo 7 383 obyvateľov. Obzvlášť významné je rímskokatolícke zastúpenie v okresoch Námestovo (95,20% - najvyššie na Slovensku) a Trstená (91,34%). V okrese Dolný Kubín je tiež významná časť obyvateľstva hlásiaca sa ku evanjelickej cirkvi augsburského vyznania - 17,85% v roku 2011, spolu s 64,51% podielom rímskych katolíkov v okrese.

Ekonomika 
V súčasnosti patrí Orava medzi priemerné až chudobnejšie regióny , avšak s bohatými možnosťami v oblasti turistického ruchu. Patrí k najpríťažlivejším slovenským regiónom. Najväčšie pracovné možnosti sú v mestách Dolný Kubín, Nižná, Námestovo, Trstená, Tvrdošín.

Turistický ruch 
Orava patrí spolu s Liptovom, Spišom a Gemerom k najpríťažlivejším slovenským turistickým regiónom.

Horská turistika 
 Západné Tatry (národný park)
 Oravské Beskydy (najvyšší vrch Babia hora)

Vodné plochy a kúpaliská 
 Oravská priehrada
 Slanický ostrov (jediný pozostatok zatopených dedín, na ostrove je kostol)
 Termálne kúpalisko Oravice

Hrady 
 Oravský hrad

Ľudová kultúra 
 Skanzen Múzeum oravskej dediny v Zuberci

Technické pamiatky 
 Oravská lesná železnica
 Františkova huta
 Vodné dielo Orava

Artikulárne drevené kostoly 
 Evanjelický drevený kostol v Leštinách, z roku 1686 s bohatou výmaľbou a pôvodným mobiliárom z konca 17. a začiatku 18. storočia. Vedľa kostola je samostatne stojaca zvonica. 
 Evanjelický artikulárny kostol v Istebnom z roku 1681 postavený z dreva. V roku 1990 boli z kostola ukradnuté sošky a maľby.

Iné 
 Hviezdoslavova hájovňa v Oravskej Polhore
 Drevený rímskokatolícky kostol v Tvrdošíne  
 Murovaný rímskokatolícky kostol v  Lokci z roku 1665

Pozri aj 
 Zoznam osobností Oravy
 Podtatranský kraj – týždenník

Literatúra 
 o Orave v diele : TAJOVSKÝ, Jozef Gregor, KLÁTIK, Ferdinand. Malý kultúrny zemepis Slovenska : Stolice: Oravská, Liptovská a Zvolenská. V Irkutsku: Československá tlačová kancelária v Rusku, 1919. 46 s. – dostupné v Digitálnej knižnici UKB

Externé odkazy 
 http://www.orava.sk

Referencie